VEGA præsenterer
**Magtens Korridorer – rockrealismen rammer Store VEGA** *Magtens Korridorer leverer et sandt rockeventyr, når de med bredde, højde, længde og tyngde udfolder et univers af både hårde og poetiske sange i Store VEGA den 12. november.*

Magtens korridorer formår med bulder, brag og elegance at skrive dansk rockhistorie. Med en unik direkthed har de skrevet sig ind i enhvers hverdagslige trummerum og formår samtidig at holde alt det genkendelige ud i strakt arm. Ironien, det brølende og det helt store spørgsmålstegn er i højsædet, når Magtens korridorer sætter trivialiteter under loop og smadrer derudaf med hårdtslående rockrealisme.

I 2018 udgav Magtens Korridorer deres syvende album, *Halvt til Helt*, som udformer sig henover et døgn med sange skrevet over 24 timer i en persons liv. Albummet tager bandet tilbage til deres musikalske udgangspunkt, hvor de hidsige guitarriffs er gennemgående. Der bliver skåret ind til benet produktionsmæssigt, og albummet emmer i den grad af bandets karakteristika: rock, energifyldt vokal og alkohol!

I 2005 udsendte Magtens Korridorer albummet *Friværdig*, og snart indtog de fem herrer med enorm succes folkets hjerter. Anmelderne anvendte ord som ”Magtdemonstration” samt ”Dansk rocks nye magthavere”, og i dag er Johan Olsen (Vokal), Anders Ramhede (trommer), Niklas Schneidermann (guitar), Rasmus Kern (guitar og keys) og Terkel Møhl (bas) solidt etableret på den danske livescene.

Med en fandenivoldsk og progressiv energi er Magtens Korridorer et helt unikt liveband, som antænder salen og inviterer til en stemningsfuld fest.

**Fakta om koncerten**
Magtens Korridorer (DK)
Torsdag den 12. november, 2020 kl. 21.00
Store VEGA, Enghavevej 40, 1674 København V
Billetpris 325 kr. + gebyr
Billetsalget starter fredag den 25. september kl. 10.00 via vega.dk og Ticketmaster